贈道人周大方
作者：陸文圭
朝代：宋

paragraphs: 道家者流雙鳳仙，迂訪牆東老田叟。
叟讀儒書五十年，一事不成今白首。
道人過門何所求，期將汗漫東北游。
青蛇三尺風雷吼，玄鶴一聲天地秋。
吏商奔走日百里，區區嗜利與名耳。
道眼視之海中漚，炎夏長途何必爾。
吾師之師柱下史，紫氣曾驚關尹喜。
當時剩却五千言，焉用老人詩一紙。